Juster forventningerne og øv dig i at tage en dag ad gangen
Mange kommende forældre kan opleve, at der er høje krav og forventninger til det at være en børnefamilie i dag. Prøv, om du kan tænke mindre på krav og forventninger fra andre og justér måske også dine egne forventninger til, hvad der er muligt med et spædbarn. Kan du for eksempel fortsat dyrke sport tre aftener om ugen? Eller arbejde hele weekenden? Tal sammen om det og acceptér, at I ikke kan alt.

Vær god mod dig selv og din partner. Det kan være ved at opmuntre hinanden, når I ser, at den anden gør det godt. Det kan også være ved at støtte og tilbyde hjælp – men også at bede om hjælp, når du selv synes, det er svært. Husk, at alt ikke kan være perfekt - I gør det helt sikkert så godt, som I kan.

Øv jer i ikke at være i kontrol med alt, men at tage en dag ad gangen.

